Фолкер Браун
Не идвайте с готови неща

Превод от немски: Димитър Дублев, —

chitanka.info

Не идвайте с готови неща! Ние искаме полуфабрикати!

Не искаме сърнешко печено — дайте гората и ножа!

Тук господствува експериментът, а не рутината!

Тук викайте вашите желания: приемането им в живота е лично!

Между континентите до всички брегове

мускули опъва морето на нашите очаквания.

На всички брегове барабани със пръсти прибоят.

Към острието на брега вълните се втурват и се разбиват.

Винаги се надига приливът и винаги се предава.

Всекидневно свършва старият живот.

За нас няма написани рецепти, господине,

не е картинна книжка животът, мистър, нито партитура точна, госпожице,

тук няма нищо за просвирване! Иска се бързо да мислим.

Оставете креслата, момчета! Вземете походни легла!

Не така тържествено, другари — мисленето иска свежи чела!

Кой тъгува за Вилхелмови акселбанти —

нашите рамена носят пълно небе със звезди.

Всичко старо проверявайте — на контролен пост, младежи!

Тук целина разораваме и ново небе се отрязва.

Тази държава за вас е — за цял живот строителен материал!

Тук викат вашите желания. На всички брегове

барабанете с приливите на вашите очаквания!

Това, което те удря в прасците, човече, е гърмящият прибой,

това са нашите кутрета, които вземат

малко аванс от бъдещето! Играчка!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.